Som en af de første kommuner i landet, vil Aalborg Kommune fremover kunne tilbyde udvalgte medarbejdere at blive testet for coronavirus.

Omkring 1.000 ellers raske medarbejdere i Aalborg Kommune vil i den nærmeste fremtid blive tilbudt at blive testet for coronavirus. Der er tale om medarbejdere på for eksempel demenscentre, specialplejehjem og i hjemmeplejen. - Jeg er utrolig glad for, at Aalborg Kommune er med i den første bølge af test af raske medarbejdere på sundheds-, ældre- og socialområdet. Jeg ved, at mange af vores medarbejdere er bekymrede for at bringe smitten ind på for eksempel plejecentre, og derfor kan testen give både dem, vores borgere og deres pårørende en større tryghed, siger rådmand Jørgen Hein (R) fra Ældre- og Handicapforvaltningen i Aalborg Kommune i en pressemeddelelse. De berørte medarbejdere vil få et tilbud om test sendt til deres e-Boks. Selve testen vil blive foretaget af TestCenter Danmark, der har stillet telte op på Aalborg Kaserner. Testtilbuddet er en del af den nye nationale teststrategi.